ประกาศกรมวิชาการเกษตร เรื่อง เงื่อนไขการนำเข้าหัวพันธุ์มันฝรั่งจากแคนาดา พ.ศ. 2552

ประกาศกรมวิชาการเกษตร
ประกาศกรมวิชาการเกษตร
เรื่อง
เงื่อนไขการนำเข้าหัวพันธุ์มันฝรั่งจากแคนาดา
พ.ศ. ๒๕๕๒[๑]
 

ด้วยกรมวิชาการเกษตรได้วิเคราะห์ความเสี่ยงศัตรูพืชของหัวพันธุ์มันฝรั่งที่นำเข้าเพื่อการค้าจากแคนาดาเสร็จสิ้นแล้ว
อาศัยอำนาจตามความในมาตรา ๘ และมาตรา ๑๐ แห่งพระราชบัญญัติกักพืช พ.ศ. ๒๕๐๗
ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืช
ออกประกาศกำหนดเงื่อนไขการนำหัวพันธุ์มันฝรั่งจากแคนาดาเข้ามาในราชอาณาจักรเพื่อการเพาะปลูก
ดังต่อไปนี้

ข้อ ๑ ชนิดพืช
หัวพันธุ์มันฝรั่ง
(seed potato) Solanum tuberosum

ข้อ ๒ ศัตรูพืชกักกันที่เกี่ยวข้อง
๒.๑
รายชื่อศัตรูพืชกักกันของราชอาณาจักรไทยสำหรับหัวพันธุ์มันฝรั่งและดินที่ติดมากับหัวพันธุ์มันฝรั่งจากแคนาดาปรากฏตามเอกสารแนบท้ายประกาศนี้
๒.๒
ศัตรูพืชกักกันของหัวพันธุ์มันฝรั่งที่ต้องมีการจัดการความเสี่ยง คือ
๒.๒.๑
pale cyst nematode, Globodera pallida
๒.๒.๒
golden nematode, Globodera rostochiensis
๒.๒.๓
potato wart, Synchytrium endobioticum
๒.๒.๔
bacterial ring rot, Clavibacter michiganensis subsp. sepedonicus

ข้อ ๓ หน่วยงานที่รับผิดชอบ
๓.๑
ราชอาณาจักรไทย คือ กรมวิชาการเกษตร
๓.๒
แคนาดา คือ Canadian Food Inspection Agency (หลังจากนี้ต่อไปจะอ้างถึงว่าเป็น CFIA)

ข้อ ๔ ห้องปฏิบัติการที่ได้รับการรับรอง
การตรวจสอบสำหรับการรับรองหัวพันธุ์มันฝรั่งและการรับรองสุขอนามัยพืชต้องดำเนินการโดยห้องปฏิบัติการของ
CFIA หรือห้องปฏิบัติการที่ได้รับการรับรองจาก CFIA

ข้อ ๕ การขออนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ ๖ วิธีการขนส่ง
หัวพันธุ์มันฝรั่งต้องส่งมาจากเมืองท่าแห่งหนึ่งในแคนาดาไปยังเมืองท่าปลายทางในราชอาณาจักรไทย
ในลักษณะเป็นสินค้าขนส่งทางเรือหรือทางอากาศ

ข้อ ๗ แหล่งผลิต
๗.๑
หัวพันธุ์มันฝรั่งต้องมาจากแหล่งผลิตในแคนาดาซึ่ง CFIA
กำหนดว่าเป็นแหล่งผลิตหัวพันธุ์มันฝรั่งสำหรับส่งออกไปยังราชอาณาจักรไทยและกรมวิชาการเกษตรได้ให้การรับรองแหล่งผลิตนั้นก่อนการส่งออก
และ
๗.๒
หัวพันธุ์มันฝรั่งเฉพาะจากแหล่งผลิตในรัฐต่อไปนี้ในแคนาดาได้รับอนุญาตให้นำเข้ามาในราชอาณาจักรไทย
๗.๒.๑
รัฐนิวบรันสวิก (New Brunswick)
๗.๒.๒
รัฐปรินซ์เอ็ดเวิร์ดไอแลนด์ (Prince Edward Island)

ข้อ ๘ การผลิตและการรับรอง
๘.๑
หัวพันธุ์มันฝรั่งจากแคนาดาต้องผ่านการตรวจรับรองตามข้อกำหนดของหน่วยงานที่มีอำนาจตรวจรับรองและระบบการตรวจรับรองหัวพันธุ์มันฝรั่งซึ่งเป็นที่ยอมรับ
หน่วยงาน CFIA ได้รับการยอมรับว่าเป็นหน่วยงานที่มีอำนาจตรวจรับรองหัวพันธุ์มันฝรั่งในแคนาดาเพื่อพิสูจน์และรับรองหัวพันธุ์มันฝรั่งส่งออกไปยังราชอาณาจักรไทยภายใต้ระบบการรับรองหัวพันธุ์มันฝรั่งแห่งแคนาดา
(Canadian Seed Potato Certification Program)
เพื่อให้เป็นไปตามข้อกำหนดสุขอนามัยพืชซึ่งระบุไว้ในประกาศฉบับนี้
๘.๒
ยกเว้นกรณีที่ได้ระบุไว้
การผลิตหัวพันธุ์มันฝรั่งต้องผ่านการตรวจรับรองให้เป็นไปตามมาตรฐานซึ่งบัญญัติไว้ใน
Seed Act (R.S., ๑๙๘๕, c. S-๘) และ Seed Regulations (C.R.C., c. ๑๔๐๐) Part II Seed Potatoes (sections ๔๕-๖๓)
๘.๓
เป็นที่ยอมรับว่าระบบการรับรองหัวพันธุ์มันฝรั่งแห่งแคนาดานั้น
ได้กำหนดระดับที่ยอมรับได้เท่ากับศูนย์สำหรับโรค bacterial ring rot, Clavibacter michiganensis subsp. sepedonicus
และ Potato spindle tuber viroid (PSTVd)
๘.๔
หน่วยงานที่มีอำนาจตรวจรับรองจะออกบัตรรับรองหัวพันธุ์มันฝรั่งต่อเมื่อหัวพันธุ์มันฝรั่งเป็นไปตามข้อกำหนดสุขอนามัยพืชซึ่งระบุไว้ในประกาศฉบับนี้เท่านั้น
หมายเลขการรับรองหัวพันธุ์มันฝรั่งต้องระบุไว้บนบัตรรับรองหัวพันธุ์มันฝรั่งและใบรับรองสุขอนามัยพืช
ทั้งนี้ เพื่อให้สามารถตรวจสอบย้อนกลับได้อย่างรวดเร็วกรณีที่พบว่าหัวพันธุ์มันฝรั่งนำเข้ามีปัญหา

ข้อ ๙ ข้อกำหนดสำหรับดิน
๙.๑
ต้องจัดการกับดินให้หัวพันธุ์มันฝรั่งปราศจากดินเท่าที่จะเป็นไปได้ในทางปฏิบัติ
๙.๒
ดินที่มีลักษณะเป็นผงติดมากับหัวพันธุ์มันฝรั่งต้องมีน้ำหนักไม่เกิน ๑๐๐ กรัม ต่อหัวพันธุ์มันฝรั่งน้ำหนัก
๕๐ กิโลกรัม (เท่ากับร้อยละ ๐.๒ โดยน้ำหนัก)
สำหรับดินที่มีลักษณะเป็นก้อนเกาะติดบนหัวพันธุ์มันฝรั่ง
หัวพันธุ์มันฝรั่งซึ่งมีดินลักษณะเป็นก้อนเกาะติดมาครอบคลุมพื้นที่ผิวเกินกว่าร้อยละ
๒๐ ต้องมีไม่เกินจำนวน ๓๐ หัว จากตัวอย่างหัวพันธุ์มันฝรั่งจำนวน ๖๐๐ หัว (เท่ากับร้อยละ
๕)

ข้อ ๑๐ ข้อกำหนดสำหรับไส้เดือนฝอยศัตรูพืชกักกัน
๑๐.๑
บางพื้นที่ในรัฐแอลเบอร์ตา (Alberta)
รัฐบริติชโคลัมเบีย (British Columbia) รัฐนิวฟันด์แลนด์และแลบราดอร์ (Newfoundland and Labrador) และ รัฐควิเบก
(Quebec) ในแคนาดาพบว่ามีการแพร่ระบาดของไส้เดือนฝอยซีสต์มันฝรั่ง ได้แก่ pale cyst nematode, Globodera pallida และ golden nematode, Globodera rostochiensis
๑๐.๒
ห้ามนำเข้าราชอาณาจักรไทยสำหรับหัวพันธุ์มันฝรั่งที่มาจากพื้นที่ซึ่งประกาศเป็นเขตควบคุมไส้เดือนฝอยซีสต์มันฝรั่งในแคนาดา
และห้ามนำเข้าราชอาณาจักรไทยสำหรับหัวพันธุ์มันฝรั่งจากแปลงผลิตหัวพันธุ์มันฝรั่งซึ่งผลการตรวจสอบดินพบไส้เดือนฝอยซีสต์มันฝรั่ง
๑๐.๓
ต้องมีการบังคับใช้กฎระเบียบด้านสุขอนามัยพืชเพื่อห้ามหรือจำกัดการขนส่งหรือเคลื่อนย้ายพืชหรือสิ่งอื่นใดซึ่งอาจทำให้ไส้เดือนฝอยซีสต์มันฝรั่งเกิดการแพร่กระจายออกไปจากพื้นที่ที่มีการระบาด
๑๐.๔
ต้องดำเนินการตรวจไส้เดือนฝอยซีสต์มันฝรั่งในดินอย่างเป็นทางการในแปลงผลิตหัวพันธุ์มันฝรั่งก่อนเริ่มปลูกหรือก่อนเก็บเกี่ยวมันฝรั่ง
เฉพาะหัวพันธุ์มันฝรั่งปลูกในแปลงผลิตหัวพันธุมันฝรั่งซึ่งปลอดจากไส้เดือนฝอยซีสต์มันฝรั่งเท่านั้นจะได้รับอนุญาตให้นำเข้าราชอาณาจักรไทย
การรับรองไส้เดือนฝอยซีสต์มันฝรั่งในแปลงผลิตหัวพันธุ์มันฝรั่งต้องเป็นไปตามวิธีการซึ่งเห็นพ้องร่วมกัน
นอกจากนี้ ต้องตรวจวิเคราะห์ตัวอย่างดินในห้องปฏิบัติการของ CFIA
เท่านั้น
๑๐.๕
นอกจากไส้เดือนฝอยซีสต์มันฝรั่งแล้ว
หัวพันธุ์มันฝรั่งต้องมาจากแปลงผลิตหัวพันธุ์มันฝรั่งซึ่งปราศจากไส้เดือนฝอยศัตรูพืชกักกันตามที่ระบุไว้ในประกาศฉบับนี้
โดยอาศัยข้อมูลจากการเฝ้าระวังอย่างเป็นทางการ

ข้อ ๑๑ ข้อกำหนดสำหรับโรคพืชกักกันซึ่งมีสาเหตุมาจากรา
๑๑.๑
โรค potato wart, Synchytrium endobioticum
๑๑.๑.๑
ห้ามนำเข้าราชอาณาจักรไทยสำหรับหัวพันธุ์มันฝรั่งซึ่งมาจากแปลงผลิตหัวพันธุ์ที่มีการแพร่ระบาดของโรค
potato wart
๑๑.๑.๒
หัวพันธุ์มันฝรั่งที่จะส่งออกมายังราชอาณาจักรไทยต้องผลิตจากแปลงผลิตหัวพันธุ์มันฝรั่งซึ่งไม่เคยมีรายงานการตรวจพบโรค
potato wart อย่างน้อยเป็นระยะทาง ๕
กิโลเมตรจากแปลงปลูกมันฝรั่งที่พบโรค potato wart
๑๑.๑.๓
ต้องมีการบังคับใช้กฎระเบียบด้านสุขอนามัยพืชเพื่อห้ามหรือจำกัดการขนส่งหรือเคลื่อนย้ายพืชหรือสิ่งอื่นใดซึ่งอาจทำให้โรค
potato wart
เกิดการแพร่กระจายออกไปจากพื้นที่ที่มีการระบาด
๑๑.๒
ระดับที่ยอมรับได้สำหรับโรค powdery scab
ซึ่งมีสาเหตุจากรา Spongospora subterranea ต้องมีหัวพันธุ์มันฝรั่งจำนวนไม่เกินร้อยละ ๒
ซึ่งแสดงอาการของโรคที่สามารถตรวจพบได้ ระดับของโรค powdery scab ซึ่งแสดงอาการที่สามารถตรวจพบได้คือ จำนวน ๕ รอยแผลหรือมากกว่าต่อหัว
๑๑.๓
ระดับที่ยอมรับได้สำหรับโรค skin spot ซึ่งมีสาเหตุจากรา
Polyscytalum pustulans ต้องมีหัวพันธุ์มันฝรั่งจำนวนไม่เกินร้อยละ ๒
ซึ่งแสดงอาการของโรคที่สามารถตรวจพบได้ ระดับของโรค skin spot ซึ่งแสดงอาการที่สามารถตรวจพบได้คือ จำนวน ๕ รอยแผลหรือมากกว่าต่อหัว

ข้อ ๑๒ ข้อกำหนดสำหรับโรคพืชกักกันซึ่งมีสาเหตุมาจากเบคทีเรีย
๑๒.๑
ห้ามนำเข้าราชอาณาจักรไทยสำหรับหัวพันธุ์มันฝรั่งซึ่งมาจากแปลงผลิตหัวพันธุ์มันฝรั่งที่มีการแพร่ระบาดของโรค
bacterial ring rot, Clavibacter michiganensis subsp. sepedonicus และแปลงผลิตหัวพันธุ์มันฝรั่งซึ่งใช้เครื่องจักรกล
สถานที่ และหรือ พนักงานร่วมกัน
๑๒.๒
ต้องมีการบังคับใช้กฎระเบียบด้านสุขอนามัยพืชเพื่อห้ามหรือจำกัดการขนส่งหรือเคลื่อนย้ายพืชหรือสิ่งอื่นใดซึ่งอาจทำให้โรค
bacterial ring rot
เกิดการแพร่กระจายออกไปจากพื้นที่ที่มีการระบาด
๑๒.๓
ต้องตรวจวิเคราะห์หัวพันธุ์มันฝรั่งจากแปลงผลิตที่จะส่งออกมายังราชอาณาจักรไทยในห้องปฏิบัติการเพื่อตรวจหาโรค
bacterial ring rot
โดยห้องปฏิบัติการของ CFIA หรือห้องปฏิบัติการที่ได้รับการยอมรับจาก
CFIA
เฉพาะหัวพันธุ์มันฝรั่งจากแปลงผลิตซึ่งผลการตรวจวิเคราะห์ไม่พบโรค bacterial ring rot
เท่านั้นจะได้รับอนุญาตให้นำเข้าราชอาณาจักรไทย
๑๒.๔
วิธีการตรวจสำหรับโรค bacterial ring rot ต้องเป็นไปตามรายละเอียดที่ระบุไว้ใน
Directive D-97-12 เรื่อง Seed potato certification program - Bacterial ring rot testing program for field grown seed potatoes

ข้อ ๑๓ ข้อกำหนดสำหรับโรคพืชกักกันซึ่งมีสาเหตุมาจากไวรัส
๑๓.๑
หัวพันธุ์มันฝรั่งต้องปลูกในแปลงผลิตหัวพันธุ์มันฝรั่งซึ่งเจ้าหน้าที่ของหน่วยงานที่มีอำนาจตรวจรับรองได้ตรวจอาการของโรคที่เกิดจากไวรัสบนต้นมันฝรั่งด้วยสายตาในระหว่างช่วงฤดูปลูกตามหลักเกณฑ์ที่กำหนดไว้ใน
Seed Regulations (C.R.C., c. 1400) Part II Seed Potatoes (sections 45-63)
และต้องปลอดจากโรคมันฝรั่งซึ่งมีสาเหตุมาจากไวรัสศัตรูพืชกักกันของราชอาณาจักรไทยตามที่ระบุไว้ในเอกสารแนบท้ายประกาศนี้
ยกเว้นไวรัสที่ระบุไว้ในข้อ ๑๓.๔ นอกจากนี้
ระดับที่ยอมรับได้สำหรับโรคซึ่งมีสาเหตุมาจากไวรัสทุกชนิดนอกเหนือจากไวรัสศัตรูพืชกักกันในแปลงผลิตหัวพันธุ์มันฝรั่งต้องไม่เกินร้อยละ
๐.๑
๑๓.๒
นอกเหนือจากการตรวจอาการของโรคที่เกิดจากไวรัสบนต้นมันฝรั่งด้วยสายตาแล้ว
ต้องตรวจวิเคราะห์การทำลายของโรค Potato virus Y (PVY) และ Potato leaf roll virus (PLRV)
บนหัวพันธุ์มันฝรั่งในห้องปฏิบัติการที่ได้รับการรับรองตามวิธีการซึ่งเห็นพ้องร่วมกันระดับที่ยอมรับได้สำหรับโรค
PVY และ PLRV
บนหัวพันธุ์มันฝรั่งจากแปลงปลูกที่กำหนดต้องไม่เกินร้อยละ ๔ ปัจจุบันวิธีการซึ่งเห็นพ้องร่วมกันสำหรับตรวจหาการทำลายของโรค
PVY และ PLRV จากใบและหน่อมีรายละเอียด
ดังนี้
๑๓.๒.๑
ตรวจจากใบ :
เก็บรวบรวมใบมันฝรั่งจากแปลงผลิตหัวพันธุ์มันฝรั่งก่อนการฉีดพ่นสารเคมีทำลายต้นมันฝรั่ง
และตรวจวิเคราะห์ใบด้วยเทคนิค ELISA ตามกระบวนการ ดังต่อไปนี้
(ก)
วิธีการตรวจไวรัสประกอบด้วยการเก็บใบมันฝรั่งจำนวน ๓๐๐ ใบ
จากแปลงผลิตหัวพันธุ์มันฝรั่งที่กำหนด (ต่อพื้นที่แปลงผลิตหัวพันธุ์ ๑๐ เฮกแท)
มัดรวมกัน ๑๕ มัด มัดละ ๒๐ ใบ
(ข)
สำหรับการตรวจหาระดับการทำลายของไวรัสที่น้อยกว่าร้อยละ ๔
ที่ระดับความเชื่อมั่นร้อยละ ๙๕ นั้น
หัวพันธุ์มันฝรั่งต้องถูกปฏิเสธการส่งออกไปยังราชอาณาจักรไทยหากจำนวน ๖
การทดสอบจากจำนวน ๑๕ การทดสอบแสดงผลบวก
๑๓.๒.๒
ตรวจจากหน่อ : ตรวจวิเคราะห์หน่อด้วยเทคนิค ELISA ตามกระบวนการ ดังต่อไปนี้
(ก)
สุ่มหัวพันธุ์มันฝรั่งจำนวน ๓๐๐ หัว จากแปลงผลิตหัวพันธุ์มันฝรั่งที่กำหนด
(ต่อพื้นที่แปลงผลิตหัวพันธุ์ ๑๐ เฮกแท)
ในระหว่างการเก็บเกี่ยวหรือจากสินค้าส่งออก
เฉือนตามันฝรั่งและนำไปเพาะไว้ในโรงเรือน
(ข)
สุ่มหน่อจากหัวพันธุ์มันฝรั่งแยกรวมกันเป็น ๑๕ กลุ่ม แต่ละกลุ่มมี ๒๐ หน่อ
สำหรับการตรวจหาระดับการทำลายของไวรัสที่น้อยกว่าร้อยละ ๔
ที่ระดับความเชื่อมั่นร้อยละ ๙๕ นั้น
หัวพันธุ์มันฝรั่งต้องถูกปฏิเสธการส่งออกไปยังราชอาณาจักรไทยหากจำนวน ๖
การทดสอบจากจำนวน ๑๕ การทดสอบแสดงผลบวก
๑๓.๓
ห้องปฏิบัติการที่ได้รับการรับรองต้องเก็บรักษาใบรายงานผลการตรวจการทำลายของโรค PVY และ PLRV
บนหัวพันธุ์มันฝรั่งในห้องปฏิบัติการและต้องส่งมอบให้แก่กรมวิชาการเกษตรเมื่อได้รับการร้องขอ
ใบรายงานผลการตรวจควรมีข้อมูลเพียงพอสำหรับการตรวจสอบย้อนกลับ เช่น เกษตรกร
ผู้ส่งออก หมายเลขการรับรองหัวพันธุ์มันฝรั่ง จำนวนตัวอย่างที่ตรวจ และผลการตรวจ
เป็นต้น
๑๓.๔
กรณีของโรค Potato mop top virus (PMTV)
ระดับที่ยอมรับสำหรับการตรวจด้วยสายตากับหัวพันธุ์มันฝรั่งจากแปลงผลิตหัวพันธุ์มันฝรั่งที่กำหนดนั้นต้องไม่ปรากฏอาการของโรค

ข้อ ๑๔ ข้อกำหนดสำหรับบรรจุภัณฑ์และฉลาก
๑๔.๑
ต้องบรรจุหัวพันธุ์มันฝรั่งน้ำหนัก ๒๕ - ๕๐ กิโลกรัม
ในกระสอบซึ่งต้องเป็นกระสอบใหม่และปิดปากกระสอบเมื่อบรรจุหัวพันธุ์มันฝรั่งแล้ว
๑๔.๒
ต้องติดบัตรรับรองหัวพันธุ์มันฝรั่งบนกระสอบบรรจุหัวพันธุ์มันฝรั่ง รายละเอียดของฉลากบนบัตรรับรองหัวพันธุ์มันฝรั่งต้องเป็นไปตามข้อกำหนดของ
CFIA

ข้อ ๑๕ การตรวจส่งออก
๑๕.๑
หัวพันธุ์มันฝรั่งซึ่งเป็นสินค้าที่จะส่งออกไปยังราชอาณาจักรไทยต้องผ่านการตรวจของเจ้าหน้าที่ก่อนหรือระหว่างการขนถ่ายช่วงสุดท้ายของการขนส่ง
เมื่อดำเนินการตรวจเสร็จสิ้นแล้วต้องปิดตู้และปิดผนึกตู้ขนส่งสินค้าโดยทันที
๑๕.๒
เจ้าหน้าที่ต้องออกใบรับรองสุขอนามัยพืชให้กับหัวพันธุ์มันฝรั่งซึ่งเป็นไปตามข้อกำหนดที่ระบุไว้ในประกาศฉบับนี้เท่านั้น

ข้อ ๑๖ การรับรองสุขอนามัยพืช
๑๖.๑
ต้องแนบใบรับรองสุขอนามัยพืชมาพร้อมกับสินค้าหัวพันธุ์มันฝรั่งจากแคนาดาทุกครั้งที่มีการนำเข้า
และต้องระบุรัฐที่เป็นแหล่งกำเนิดของหัวพันธุ์มันฝรั่ง
๑๖.๒
ใบรับรองสุขอนามัยพืชต้องระบุข้อความเพิ่มเติม ดังต่อไปนี้
The seed potatoes in this consignment were produced in Canada in accordance with the conditions governing entry of seed potatoes to Thailand.
๑๖.๓
ต้องบันทึกหมายเลขตู้ขนส่งสินค้า (สำหรับการขนส่งทางเรือเท่านั้น)
และหมายเลขการรับรองหัวพันธุ์มันฝรั่งของหัวพันธุ์มันฝรั่งในแต่ละตู้ขนส่งสินค้า
บนใบรับรองสุขอนามัยพืช

ข้อ ๑๗ การตรวจนำเข้า
๑๗.๑
เมื่อหัวพันธุ์มันฝรั่งมาถึงยังด่านนำเข้าในราชอาณาจักรไทย
การตรวจหัวพันธุ์มันฝรั่งจะดำเนินการหลังจากที่มีการตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้าแล้ว
๑๗.๒
กรมวิชาการเกษตรมีสิทธิสั่งให้ส่งกลับหรือสั่งให้ทำลายซึ่งหัวพันธุ์มันฝรั่งโดยผู้นำเข้าเป็นผู้รับผิดชอบค่าใช้จ่าย
ในกรณีที่การรับรองหัวพันธุ์มันฝรั่งไม่เป็นไปตามข้อกำหนดนำเข้าด้านสุขอนามัยพืช
หรือผนึกปิดตู้ขนส่งสินค้าชำรุดหรือเสียหาย
๑๗.๓
ถ้าตรวจพบศัตรูพืชกักกันของราชอาณาจักรไทยตามที่ระบุไว้ในเอกสารแนบท้ายประกาศนี้
หรือตรวจพบว่าเกินกว่าระดับที่ยอมรับได้ในระหว่างการตรวจนำเข้า หัวพันธุ์มันฝรั่งดังกล่าวต้องถูกส่งกลับหรือถูกทำลายโดยผู้นำเข้าเป็นผู้รับผิดชอบค่าใช้จ่าย
กรมวิชาการเกษตรจะแจ้งให้ CFIA ทราบถึงการไม่ปฏิบัติตามข้อกำหนด และขึ้นอยู่กับสภาวการณ์
กรมวิชาการเกษตรอาจระงับการนำเข้าหัวพันธุ์มันฝรั่งจากกองนั้น แปลงผลิต รัฐ หรือ
ทั้งประเทศ
๑๗.๔
CFIA ต้องตรวจสอบสาเหตุของเหตุการณ์ที่เกิดขึ้นโดยทันทีและเสนอมาตรการแก้ไข
กรมวิชาการเกษตรจะยกเลิกมาตรการระงับการนำเข้า
เมื่อมีคำอธิบายที่ชัดเจนถึงสาเหตุของการไม่ปฏิบัติตามข้อกำหนดและได้มีการดำเนินการแก้ไขแล้วจนเป็นที่ยอมรับของกรมวิชาการเกษตร
๑๗.๕
ถ้าตรวจพบสิ่งมีชีวิตชนิดอื่นที่ยังคงมีชีวิตและไม่มีรายชื่อปรากฏอยู่ในเอกสารแนบท้ายประกาศนี้
ซึ่งมีศักยภาพสำคัญด้านกักกันพืชต่อราชอาณาจักรไทย ต้องส่งกลับทำลาย
หรือกำจัดศัตรูพืชบนหัวพันธุ์มันฝรั่งด้วยวิธีการที่เหมาะสม (ถ้ามีวิธีการกำจัด)
โดยผู้นำเข้าเป็นผู้รับผิดชอบค่าใช้จ่าย
กรมวิชาการเกษตรมีสิทธิสั่งให้หยุดการนำเข้าหัวพันธุ์มันฝรั่งจากช่องทางการนำเข้านั้นเป็นการชั่วคราวได้
จนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ
๑๗.๖
ถึงแม้ว่าหัวพันธุ์มันฝรั่งจะได้รับการตรวจปล่อยให้นำออกไปจากด่านนำเข้าแล้ว
ถ้ามีเหตุอันควรเชื่อจากหลักฐานว่าหัวพันธุ์มันฝรั่งนำเข้าจากบางแหล่งผลิตซึ่งอาจมีศัตรูพืชกักกันติดมาด้วย
หัวพันธุ์มันฝรั่งจะถูกสั่งระงับไม่ให้นำไปปลูกและต้องถูกดำเนินมาตรการทางสุขอนามัยพืชที่เหมาะสมเพื่อป้องกันไม่ให้ศัตรูพืชกักกันแพร่กระจายออกไปภายใต้คำแนะนำของกรมวิชาการเกษตร
ผู้นำเข้าต้องเป็นผู้รับผิดชอบค่าใช้จ่ายสำหรับการดำเนินมาตรการดังกล่าวนั้น
๑๗.๗
ผู้นำเข้าหัวพันธุ์มันฝรั่งต้องส่งรายละเอียดผู้ปลูกและพื้นที่ที่ปลูกหัวพันธุ์มันฝรั่งนำเข้าแก่กรมวิชาการเกษตรทันทีเมื่อได้รับการร้องขอ
นอกจากนี้ ถ้ามีเหตุอันควรเชื่อได้ว่าอาจมีศัตรูพืชกักกันของมันฝรั่งในแปลงปลูกมันฝรั่ง
เจ้าหน้าที่กักกันพืชต้องดำเนินการสำรวจแปลงปลูกมันฝรั่งโดยทันที
ผู้นำเข้าต้องเป็นผู้รับผิดชอบค่าใช้จ่ายสำหรับการสำรวจดังกล่าวนั้น

ข้อ ๑๘ การประเมินกระบวนการส่งออก
๑๘.๑
หัวพันธุ์มันฝรั่งจากแหล่งผลิตตามที่ระบุไว้ในข้อ ๗.๒
ในแคนาดาได้ผ่านการรับรองแล้วจากกรมวิชาการเกษตรให้ส่งออกหัวพันธุ์มันฝรั่งมายังราชอาณาจักรไทย
การส่งออกหัวพันธุ์มันฝรั่งจากแหล่งผลิตอื่นซึ่งยังไม่ได้รับการรับรองนั้น
จะเริ่มได้หลังจากกรมวิชาการเกษตรได้ทำการประเมินกระบวนการตรวจรับรองส่งออกหัวพันธุ์มันฝรั่งแล้วเท่านั้น
โดยแคนาดาเป็นผู้รับผิดชอบค่าใช้จ่ายทั้งหมด
๑๘.๒
ในกรณีที่มีการระงับการนำเข้า
กรมวิชาการเกษตรอาจส่งเจ้าหน้าที่เดินทางไปประเมินกระบวนการตรวจรับรองส่งออกในแคนาดา
ก่อนจะตัดสินใจอนุญาตให้นำเข้าหัวพันธุ์มันฝรั่งได้อีกต่อไป
ถ้ากรมวิชาการเกษตรพิจารณาแล้วเห็นว่าการประเมินวิธีการส่งออกมีความจำเป็น โดยแคนาดาเป็นผู้รับผิดชอบค่าใช้จ่ายทั้งหมด

ทั้งนี้
ตั้งแต่บัดนี้เป็นต้นไป


ประกาศ ณ วันที่ ๑๖
กรกฎาคม พ.ศ. ๒๕๕๒
สมชาย ชาญณรงค์กุล
อธิบดีกรมวิชาการเกษตร
[เอกสารแนบท้าย]

๑. รายชื่อศัตรูพืชกักกันของหัวพันธุ์มันฝรั่งและดินจากแคนาดา
แนบท้ายประกาศกรมวิชาการเกษตร เรื่อง เงื่อนไขการนำเข้าหัวพันธุ์มันฝรั่งจากแคนาดา
พ.ศ. ๒๕๕๒

(ดูข้อมูลจากภาพกฎหมาย)




















ปริยานุช/ผู้จัดทำ
๒๔ สิงหาคม ๒๕๕๒

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖










[๑] ราชกิจจานุเบกษา
เล่ม ๑๒๖/ตอนพิเศษ ๑๑๔ ง/หน้า ๗๒/๑๔ สิงหาคม ๒๕๕๒